Anexa nr. 5

**DENUMIREA PRODUSULUI ALIMENTAR ŞI MENŢIUNI SPECIFICE ÎNSOŢITOARE**

**Secţiunea 1**

**Menţiuni obligatorii care însoţesc denumirea produsului alimentar**

1. Denumirea produsului alimentar cuprinde sau este însoţită de menţiuni referitoare la starea fizică în care se găseşte produsul alimentar sau la tratamentul specific care i-a fost aplicat (de exemplu: transportat în pulbere, recongelat, liofilizat, congelat rapid, concentrat, afumat), în toate cazurile în care omiterea acestui tip de informaţii ar putea induce cumpărătorul în eroare.

2. În cazul unor produse alimentare care au fost congelate înainte de vînzare şi care sînt vîndute decongelate, denumirea produsului alimentar este însoţită de menţiunea „decongelat”.

Prezenta cerinţă nu se aplică:

a) ingredientelor prezente în produsul final;

b) produselor alimentare în cazul cărora congelarea este o etapă necesară din punct de vedere tehnologic a procesului de producţie;

c) produselor alimentare în cazul cărora decongelarea nu are efecte negative asupra siguranţei sau calităţii produsului alimentar.

Prezentul punct se aplică fără a aduce atingere punctului 1.

3. Produsele alimentare tratate cu radiaţii ionizante vor fi însoțite de una dintre următoarele indicaţii: „iradiat” sau „tratat cu radiaţii ionizante”.

4. În cazul produselor alimentare în care o componentă sau un ingredient, despre care consumatorii se aşteaptă să fie utilizat în mod normal sau să fie prezent în mod natural, a fost substituit cu o componentă diferită sau cu un ingredient diferit, eticheta cuprinde, pe lîngă lista ingredientelor, o indicaţie clară cu privire la componenta sau ingredientul care a fost utilizat pentru substituţia parţială sau integrală:

a) în apropierea denumirii produsului; şi

b) cu o dimensiune a fontului de cel puţin 75% din înălţimea literei x pentru denumirea produsului şi care să nu fie mai mică decît dimensiunea minimă a fontului prevăzută la art. 11 alin. (2).

5. În cazul produselor din carne, al preparatelor din carne şi al produselor pescăreşti care conţin adaos de proteine, inclusiv în formă hidrolizată, de origine animală diferită, denumirea produsului alimentar trebuie să conţină o menţiune referitoare la prezenţa acestor proteine şi originea lor.

6. În cazul produselor din carne şi al preparatelor din carne care au un aspect de tranşă, ciozvîrtă, felie, porţie sau carcasă de carne, denumirea produsului alimentar trebuie să includă o menţiune privind prezenţa adaosului de apă în cazul în care apa adăugată reprezintă mai mult de 5% din greutatea produsului finit. Aceleaşi reguli se aplică în cazul produselor pescăreşti şi al preparatelor pe bază de produse pescăreşti care au un aspect de tranşă, ciozvîrtă, felie, porţie, file sau de produs pescăresc întreg.

7. Produsele din carne, preparatele din carne şi produsele pescăreşti care ar putea crea impresia că sînt făcute dintr-o singură bucată de carne sau peşte, dar care în realitate sînt compuse din mai multe bucăţi diferite combinate prin adăugarea altor ingrediente, inclusiv aditivi alimentari şi enzime alimentare, sau prin alte mijloace, trebuie să poarte următoarea menţiune: „carne formată” şi „carne de peşte formată”.

**Secţiunea a 2-a**

**Cerinţe specifice privind denumirea „carne tocată”**

1. Criterii de compoziţie controlate pe baza unei medii zilnice:

|  |  |  |
| --- | --- | --- |
|  | **Conţinutul de grăsimi** | **Raport colagen/proteine** **din carne**[**(1)**](http://eur-lex.europa.eu/legal-content/RO/TXT/?qid=1452859138423&uri=CELEX:02011R1169-20140219#E0046) |
| **carne tocată slabă** | ≤ 7 % | ≤ 12 % |
| **carne tocată exclusiv de vită** | ≤ 20 % | ≤ 15 % |
| **carne tocată conţinînd şi carne de porc** | ≤ 30 % | ≤ 18 % |
| **carne tocată provenind de la alte specii** | ≤ 25 % | ≤ 15 % |

**(1)** Raportul colagen/proteine din carne este exprimat ca procentul de colagen din proteinele din carne. Conţinutul de colagen se obţine prin înmulţirea conţinutului de hidroxiprolină cu 8.

2. În plus, eticheta include următoarele menţiuni:

a) „conţinut de grăsimi (exprimat ca procent) mai mic de …”;

b) „raport colagen/proteine din carne mai mic de …”.

**Secţiunea a 3-a**

**Cerinţe specifice privind denumirea membranelor pentru**

**cîrnaţi şi salamuri**

În cazul în care o membrană pentru cîrnaţi şi salamuri nu este comestibilă, acest lucru trebuie specificat ca atare.